MFCปลื้มกองทุนMMMผลตอบแทนชนะทุกช่วงอายุ
กองทุนเปิด MMM ค่ายเอ็มเอฟซีขึ้นแท่นแชมป์ชนะเกณฑ์มาตรฐานทุกช่วงเวลาของกองทุนตราสารหนี้ เพิ่มขนาดกองทุนจาก 5 พันล้าน
21 มิ.ย. 2553

กองทุนเปิด MMM ค่ายเอ็มเอฟซีขึ้นแท่นแชมป์ชนะเกณฑ์มาตรฐานทุกช่วงเวลาของกองทุนตราสารหนี้ เพิ่มขนาดกองทุนจาก 5 พันล้าน
นายศุภกร สุนทรกิจ รองกรรมการผู้จัดการ บริษัทหลักทรัพย์จัดการกองทุน เอ็มเอฟซี  กล่าวว่า บลจ.เอ็มเอฟซีได้จดทะเบียนเพิ่มมูลค่ากองทุนเปิดเอ็มเอฟซี มันนี่ แมเนจเม้นท์ หรือ MMMจากเดิม 5,000 ล้านบาท มาเป็น 10,000 ล้านบาท เพื่อรองรับการเติบโตของความต้องการของผู้ที่สนใจลงทุนในอนาคต เนื่องจากปัจจุบันกองทุนมีขนาดเพิ่มขึ้นเป็น 5,100 ล้านบาท เนื่องจากกองทุนเน้นลงทุนในตราสารหนี้หรือตราสารทางการเงินระยะสั้นอายุไม่เกิน 1 ปี และเงินฝาก มีความเสี่ยงต่ำ เนื่องจาก ไม่มีนโยบายลงทุนในต่างประเทศ รวมถึงสัญญาซื้อขายล่วงหน้า  สามารถสร้างความพึงพอใจให้แก่ผู้ถือหน่วยลงทุนได้เป็นอย่างดี 
นอกจากนี้จากผลการดำเนินงานของกองทุนที่ชนะเกณฑ์มาตรฐานกองทุนตราสารหนี้ทุกช่วงเวลา โดยผลการดำเนินงานย้อนหลัง ณ วันที่ 27 พ.ค.2553 กองทุนเปิดมีผลงานย้อนหลัง 3 เดือน 0.96% ชนะเกณฑ์มาตรฐานกองทุนซึ่งอยู่ที่ 0.68%  ผลงานย้อนหลัง 6 เดือน  0.97% ชนะเกณฑ์มาตรฐานกองทุนซึ่งอยู่ที่ 0.68% ผลงานย้อนหลัง 1 ปี  0.98% ชนะเกณฑ์มาตรฐานกองทุนซึ่งอยู่ที่ 0.79% ผลงานย้อนหลัง 3 ปี  2.10% ชนะเกณฑ์มาตรฐานกองทุนซึ่งอยู่ที่ 1.73% และผลงานย้อนหลังตั้งแต่จัดตั้งกองทุน 14.22% ชนะเกณฑ์มาตรฐานกองทุนซึ่งอยู่ที่ 12.66%  
ทั้งนี้สัดส่วนการลงทุนของกองทุนเปิด MMM ณ วันที่ 27 พ.ค.2553 ประมาณ 42.28% ลงทุนในตราสารแห่งหนี้ซึ่งมีหลักทรัพย์รัฐบาลและหลักทรัพย์ที่รัฐบาลค้ำประกัน และหุ้นกู้บริษัทเอกชน สัดส่วนการลงทุนที่เหลือ 57.72% ลงทุนในตราสารการเงินอื่นๆ เช่น เงินสด เงินฝาก ตั๋วสัญญาใช้เงิน เป็นต้น โดยอันดับแรกๆ ของผู้ออกตราสารได้แก่ ธนาคารดอยซ์แบงก์ เอจี สถาบันเครดิตเพื่อการบูรณะและพัฒนาแห่งสพันธ์สาธารณรัฐเยอรมนี ธนาคารเกียรตินาคิน และธนาคารกรุงศรีอยุธยา เป็นต้น
กองทุนเปิด MMM เหมาะสำหรับผู้ที่สนใจลงทุนในตราสารหนี้อายุไม่เกิน 1 ปี มีความสามารถในการยอมรับความเสี่ยงได้ต่ำ และลงทุนได้ในระยะปานกลางถึงระยะยาว   โดยสามารถซื้อขายหน่วยลงทุนได้ทุกวันทำการ มูลค่าขั้นต่ำของการลงทุนครั้งแรก 10,000 บาท และครั้งต่อไป 1,000 บาท 
ทั้งนี้การขายคืนหน่วยลงทุน MMM ผู้ถือหน่วยลงทุนยังสามารถได้รับเงินค่าขายคืนอย่างรวดเร็วคือภายในวันทำการถัดไป (T+1) นอกจากนี้ MMM ยังเหมาะกับผู้ที่ต้องการพักเงินเพื่อรอการลงทุนในกองทุนรวมอื่นๆ ของเอ็มเอฟซี โดยไม่เสียโอกาสทางการลงทุน ซึ่งจะสามารถสับเปลี่ยนหน่วยลงทุนภายในวันทำการเดียวกันโดยไม่มีค่าธรรมเนียมการสับเปลี่ยน นอกจากนี้ บริษัทยังมีการเปิดให้บริการสมุด Passbook โดยสามารถขอรับบริการได้ที่ MFC ทุกสาขา  ติดต่อขอรายละเอียดเพิ่มเติมได้ที่บลจ. เอ็มเอฟซี จำกัด (มหาชน) โทรศัพท์ 0-2649-2000 ติดต่อฝ่ายวางแผนการลงทุน กด 2 หรือ Contact Center กด 0 หรือที่ www.mfcfund.com